კოიოტი
კოიოტი (ლათ. Canis latrans) — მტაცებელი ძუძუმწოვარი ძაღლისებრთა ოჯახისა. მისი სხეულის სიგრძე 90 სმ აღწევს, მასა 13 კგ. აქვთ დაცქვეტილი ყურები, გრძელი, ხშირბალნიანი, ქვემოთ დაშვებული კუდი, მონაცრისფრო ან მურ-წითელი ზურგი, ღია ფერის მუცელი. გავრცელებულია ჩრდილოეთ ამერიკის დასავლეთ ნაწილში — კანადიდან მექსიკამდე. ბინადრობს გაშლილ ადგილებზე. იკვებება კურდღლებით, წვრილი მღრღნელებით, ლეშით, აგრეთვე ფრინველებით, ხვლიკებით, მწერებით, მცენარეთა ნაყოფით. მონოგამია, მაკეობა 60-65 დღე გრძელდება. შობს 5-10 ლეკვს. ცოცხლობს 13 წლამდე.